Stori 64: Solomon i Bildim Haos Blong God
BIFO we Deved i ded, hem i givim plan blong haos blong Jeova long Solomon, blong hem i save bildim haos ya. Long namba fo yia blong rul blong Solomon, hem i stat bildim haos ya, mo seven yia haf biaen, hem i finisim. I gat plante taosen man oli wok blong bildim haos blong God, mo oli spenem bigfala mane long hem. Hemia from we oli wokem plante haf blong hem long gol mo silva.
Haos ya i gat tu bigfala rum blong hem, olsem haos tapolen blong wosip bifo. Be tufala rum ya oli bigwan moa, oli dabolem saes blong tufala rum long haos tapolen. Solomon i karem bokis blong kontrak i go putum long rum we i stap insaed olgeta long haos blong God, mo ol narafala samting we i bin stap long haos tapolen, hem i putum long narafala rum.
Taem oli finisim haos blong God, oli mekem wan bigfala lafet. Solomon i nildaon long fored blong haos ya mo hem i prea, olsem yu luk long pija ya. Solomon i talem long Jeova se: ‘Heven i bigwan we i bigwan, be olgeta ples long hem i no naf long yu. Haos ya we mi wokem blong yu i smol we i smol, i no naf nating long yu. Be sipos ol man blong yu oli lukluk i kam long ples ya mo oli prea, plis yu harem prea blong olgeta.’
Taem Solomon i finisim prea blong hem, faea i kamaot long heven, i kamdaon, i bonem ol anamol we oli bin kilim olsem sakrefaes. Mo Jeova i mekem laet i kam fulap insaed long haos blong hem, i saen we i saen. Laet ya i soemaot se Jeova i stap lesin mo se hem i glad long haos we oli bildim mo long prea blong Solomon. Ale naoia, ol man oli no moa mekem wosip long haos tapolen, be oli kam long haos blong God blong mekem wosip.
Solomon i gohed longtaem blong rul long waes fasin, mo ol man oli haremgud tumas. Be biaen, hem i tekem plante woman blong ol narafala kantri we oli no mekem wosip long Jeova, oli kam ol woman blong hem. ?Yu luk wan long ol woman ya long pija ya? Hem i stap bodaon long wan aedol. Sloslo, ol woman ya oli pulum Solomon, blong hem tu i wosip long ol narafala god. ?Yu save wanem i hapen taem Solomon i mekem olsemia? Hem i no moa soem kaen fasin long ol man. Hem i mekem i strong tumas long olgeta, nao ol man oli no moa haremgud.
Taem Jeova i luk samting ya, hem i kros we i kros long Solomon, nao hem i talem long hem se: ‘Bambae mi tekemaot raet long yu blong yu no moa rul long ol man ya, nao bambae mi givim long wan narafala man. Be bambae mi no save mekem samting ya naoia, we yu yu stap laef yet. Bambae mi mekem long taem we pikinini blong yu i kam king. Be bambae mi no tekemaot olgeta laen blong Isrel evriwan.’ Bambae yumi luk olsem wanem samting ya i hapen.
1 Kronikel 28:9-21; 29:1-9; 1 King 5:1-18; 2 Kronikel 6:12-42; 7:1-5; 1 King 11:9-13.
Ol Kwestin
- ?Solomon i wok blong hamas yia blong bildim haos blong God? ?From wanem oli spenem bigfala mane long haos ya?
- ?I gat hamas bigfala rum long haos blong God? ?Oli putum wanem i stap long rum we i insaed olgeta?
- ?Taem oli finisim haos blong God, Solomon i talem wanem long prea blong hem?
- ?Jeova i mekem wanem blong soem se hem i glad long prea blong Solomon?
- ?Ol woman blong Solomon oli pulum hem blong mekem wanem? ?Wanem i hapen long Solomon biaen?
- ?From wanem Jeova i kros we i kros long Solomon? ?Jeova i talem wanem long hem?
Sam narafala kwestin
- Ridim 1 Kronikel 28:9, 10.
?Folem ol tok blong Deved long 1 Kronikel 28:9, 10, yumi mas traehad blong mekem wanem evri dei long laef blong yumi? (Sam 19:14; Fil. 4:8, 9)
- Ridim 2 Kronikel 6:12-21, 32-42.
?Olsem wanem Solomon i soem se wan haos we man nomo i wokem i no naf nating blong God ya we i Antap Olgeta? (2 Kron. 6:18; Wok 17:24, 25)
?Ol tok blong Solomon long 2 Kronikel 6:32, 33 i soem wanem long saed blong Jeova? (Wok 10:34, 35; Gal. 2:6)
- Ridim 2 Kronikel 7:1-5.
Taem ol man Isrel oli luk bigfala glori blong Jeova, oli harem se oli wantem presem hem. ?Tede yumi mas harem olsem wanem taem yumi luk blesing blong Jeova long ol man blong hem? (2 Kron. 7:3; Sam 22:22; 34:1; 96:2)
- Ridim 1 King 11:9-13.
?Olsem wanem laef blong Solomon i soem se i impoten blong stanap strong gogo kasem en? (1 King 11:4, 9; Mat. 10:22; Rev. 2:10)
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn war_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn szl_Latn epo_Latn tpi_Latn epo_Latn tpi_Latn tpi_Latn epo_Latn tpi_Latn tpi_Latn tpi_Latn